  Виталий Пронин 4-тӥ ноябре «Мынам Удмуртие» телеканалын йылпумъянъёс лэсьтэмын вал «Элькуновидение-2015» конкурслы. 14 пӧлысь финалэ сюриз 11-ез нимаз кырӟась я коллектив. Вормизы пичи пургаос!Ижын концерт дыръя ваньзэс кыдёке азьпалтӥз вал Якшур-Бӧдья ёросысь «Воля» ансамбль. Чагыр дӥськутэн ньыль йӧно пиос асьсэлы синмаськытӥзы учкисьёсты но, дунъясьёсты но. Но ас ёросазы улӥсьёс малы ке соос понна лябгес висизы - СМС-куаразэс жалямен, пиос 3-тӥ интые кылизы. Но озьы-а, тазьы-а, соос асьсэлы дан шедьтӥзы ни, тани 4-тӥ ноябре бӧдья пиос кырӟазы Ижысь Шор площадьын элькунмылэсь нуналзэ пусъён ужрадын. Шарканысь «Забава» ансамбль быдэстӥз П. Смирновлэсь кырњанзэ.Шарканъёслы зоре ни кыкетӥ арзэ. Кылем арын соос нырысетӥ инты басьтӥзы, туэ луизы кыкетӥ - но кыӵе ке «огъя зачёт» луысал ке, шарканъёс воксё но Гран-при басьтысалзы, угось соос дунъямын 3 полэс! Кырӟанлэн авторез вормись луиз устоез крезьгур но текст гожтонын. Таӵеез ӧй вал на - ӵемысь вормисьёс пӧртэм луо: крезьгурзэ пусъё одӥгезлэсь, кылъёссэ - мукетызлэсь, огъя номерзэ - куинетӥезлэсь. Нош татын ваньмыз огазеяськиз - озьыен, кырӟан пӧрмиз. Ачим жюриын вал бере, пӧятэк верасько - крезьгурчиос кылбурчиосын ӧз кенеше, но малпанзы тупаз!Кырӟанлэн авторез Павел Смирнов ужа Шарканысь культурая юртын режиссёр луыса. Кырӟанэз 3-4 сяна ӧвӧл, таиз - удмурт кылын нырысетӥез. Сӥземын Вормонлы 70 ар тырмонлы.- Мыным тужгес матын патриотической тема, - шуэ Павел. - Аслым армие ветлыны ӧз кылды, но туж гажасько ожгарчиосты, ветеранъёсты. Атыкай музъемез гажан атае пыӵатӥз. Кырӟанме гожтыны юрттӥзы кузпалы но ӵош ужась эшъёсы, трос тыршим номер дасян бордын.Патриот луэмез П. Смирновлы кык полэс премия ваёз - кырӟан текст но крезьгур понна висъяське быдэн 5 сюрс манет.Пургаос сярысь вераку, тодэ лыктэ удмурт визькыл: шудэд ке вань, со, пиньдэ тӥяса но, пыроз. Угось Пичи Пургалась Андрей Корниловлэн кырњанэзлы озьы ик синмаськизы ни вал концерт дыръя ик. Крезьгурзэ ушъяз тодмо композитор Евгения Копысова, текстэз озьы ик урод ӧвӧл, чылкыт удмурт кылын гожтэмын, но, кызьы шуо, огдышем кыллюкам: сяська, яратон, пумиськон... Но малы ке концерт дыръя ёросъёс соослы куаразэс жалязы -А. Корниловлэн И. Котельниковен быдэстэм номерез 86 балл сяна ӧз люка. Со понна асьсэос пургаос - ӟечокъёс! Соос коньдонзэс ӧз жалялэ - 15 минут ӵоже 426 СМС келязы но ёроссэс вормисе поттӥзы! Асьсэ пизылы дурбасьтэмзы 40 сюрс манет коньдонэн берытскоз - со быдӟа премия висъя «Удмурт Кенеш» огазеяськон вормись муртлэн ужан учреждениезлы (культура юртлы). Со юрттоз выль кырӟанъёс кылдытыны.«Мынам Удмуртие» телекомпаниын ужасьёс верамъя, «Элькуновидение» конкурсэ пыриськем кырӟанъёс ваньмыз, вормизы-а соос, ӧз-а, чузъяськылозы радиоэфирын, угось зэмос дунъет сётыны быгатэ кылзӥсь гинэ. Луылэ озьы но: вормисьсэ уг кельшыто, нош вужере кылемзэ ялан куро...Зинаида Рябинина Туспуктӥз Стас Иванов Чузъяське кырӟан Крезьгурез но кылъёсыз Павел СмирновлэнПрипев:Cm Ab C7 FmЧузъяське кырӟан котыр -Cm G CmМалы ке крезьгур ӧвӧл шулдыр...Cm Ab C7 FmКырӟан чебер, куара жингыр -Cm G CmМалы ке крезьгур ӧвӧл шулдыр.G7 Cm Fm GНош ик шунды дунне вылын пиштэ,D# Bb D#Нош ик нылпиос котыр шудо,BbНош ик анай сюлэм кытын ке бӧрдэ -G7 Cm Gm CmСекытэн сётскиз та шумпотон.Жингыртэ кырӟан уно кылъёсын,Жингыртэ кырӟан дунне вылын.Сӥземын кылъёс дано пиослы,Сӥземын дано анайёслы.Припев.Дыръёс ортчо, дыръёс воштӥсько но...Но ноку уз вуны курадӟон.Шаерысьтымы пиос уг вуно -Секытэн сётскиз та шумпотон.Жингыртэ кырӟан уно кылъёсын,Жингыртэ кырӟан дунне вылын.Сӥземын кылъёс дано пиослы,Сӥземын дано анайёслы.Припев. Теги: Крезьгурдунне кылбур Элькуноведенеие  